《鄞江渔者歌赠陈仲谦》
明代·王彝

我昔采药华山峰，群山一视青童童。或从暮霭见一线，知是鄞江源甬东。

娄东今见披裘者，浮江昔在鄞江中。钓竿每裁郧山竹，台笠独染蓬莱松。

向人只说鄞江好，似有江水蟠胸中。鄞江山水带瓯越，昼夜海日涵虚空。

青天时截螮蝀雨，白波或起鲤鱼风。潭云不碍山水色，百里尚见渔人踪。

阳光坐弄春荡楫，滩响卧听秋推篷。朝炊前村记烟树，暮搒别浦依丹枫。

扁舟所至聊复尔，饮水即如春酒浓。平生姓字人罕识，一自为渔今老翁。

故山年来暗烽火，苦雪岁晏愁空蒙。寻源未向武陵去，放舟尚喜沧溟通。

卖鱼偶入练圻市，得钱买米真珠红。犹惜黄尘满城郭，秋风濯足来吴淞。

眼明目送独归鸟，意尽忽见双飞鸿。夕阳晒网不知处，有梦数与乡人逢。

朅来相见不相识，一笑知我遭文穷。我本青城采樵者，孤吟岂是寒窗蛩。

怀中亦有太平策，不救午甑飞春虫。明朝拟入五湖里，且载茶灶寻龟蒙。

君今出此鄞江画，许我结网来相从。殷勤索诗馈双鲤，我欲放之疑是龙。

丹山赤水定何处，只今吟笑何人同。𩓑君着我卧船尾，霜晨共听育王钟。

作者简介：元明间苏州府嘉定人，先世东蜀人，字常宗，号妫蜼子。少孤贫，读书天台山中，师事王贞文，得兰溪金履祥之传。洪武初以布衣召修《元史》，荐入翰林。乞归后，常为知府魏观作文，观得罪，连坐死。曾著论力诋杨廉夫，以为文妖。有《三近斋稿》、《王常宗集》。